CELEX: 32020D2061
Language: hu
Date: 2020-12-07 00:00:00
Title: A Tanács (EU) 2020/2061 határozata (2020. december 7.) az egyrészről az Európai Közösség, másrészről a csendes-óceáni államok közötti átmeneti partnerségi megállapodással létrehozott kereskedelmi bizottságban a kereskedelmi bizottság és a különbizottságok eljárási szabályzatának megállapításával kapcsolatban az Európai Unió által képviselendő álláspontról

2020.12.15.   
               
               
                  HU
               
               
                  Az Európai Unió Hivatalos Lapja
               
               
                  L 424/25
               
            
         A TANÁCS (EU) 2020/2061 HATÁROZATA
         (2020. december 7.)
         az egyrészről az Európai Közösség, másrészről a csendes-óceáni államok közötti átmeneti partnerségi megállapodással létrehozott kereskedelmi bizottságban a kereskedelmi bizottság és a különbizottságok eljárási szabályzatának megállapításával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió 2009. július 30-án aláírta az egyrészről az Európai Közösség, másrészről a csendes-óceáni államok közötti átmeneti partnerségi megállapodást (a továbbiakban: a megállapodás), amely létrehozza a gazdasági partnerségi megállapodás (1) keretét. A megállapodást Pápua Új-Guinea 2009. december 20., Fidzsi 2014. július 28., Szamoa 2018. december 31. és a Salamon-szigetek 2020. május 17. óta ideiglenesen alkalmazza.
                  
               
                     (2)
                  
                  
                     A megállapodás 68. cikke kereskedelmi bizottságot hoz létre (a továbbiakban: az EU–csendes-óceáni kereskedelmi bizottság), amely a megállapodás végrehajtásához szükséges valamennyi üggyel foglalkozik.
                  
               
                     (3)
                  
                  
                     A megállapodás 68. cikke alapján az EU-csendes-óceáni kereskedelmi bizottság megállapítja eljárási szabályzatát, és különbizottságokat hozhat létre, amelyekre a megállapodás vonatkozó rendelkezéseiben meghatározottak szerint konkrét végrehajtási döntéshozatali jogköröket ruház.
                  
               
                     (4)
                  
                  
                     Az EU–csendes-óceáni kereskedelmi bizottság nyolcadik ülésén elfogadja saját és a különbizottságok eljárási szabályzatát.
                  
               
                     (5)
                  
                  
                     Az Uniónak meg kell határoznia az EU–csendes-óceáni kereskedelmi bizottságban az említett eljárási szabályzatok elfogadásával kapcsolatban képviselendő álláspontot,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Közösség, másrészről a csendes-óceáni államok közötti átmeneti partnerségi megállapodással létrehozott kereskedelmi bizottság nyolcadik ülésén az EU-csendes-óceáni kereskedelmi bizottság és a különbizottságok eljárási szabályzatának megállapításával kapcsolatban az Unió által képviselendő álláspont az EU-csendes-óceáni kereskedelmi bizottság határozattervezetén alapul (2).
         
         
            2. cikk
            Az EU-csendes-óceáni kereskedelmi bizottság határozatát elfogadását követően az Európai Unió Hivatalos Lapjában ki kell hirdetni.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. december 7-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 272., 2009.10.16., 2. o.
         
         
            (2)  Lásd az ST 11960/20 dokumentumot a http://register.consilium.europa.eu oldalon.